b'\n_START_ARTICLE_\nRokometni klub Dol TKI Hrastnik\n_START_SECTION_\nZgodovina\n_START_PARAGRAPH_\nNa Dolu pri Hrastniku ima rokomet bogato tradicijo, saj so ga pri\xc4\x8deli igrati \xc5\xa1e na starem igri\xc5\xa1\xc4\x8du iz ugaskov. Konec 70. let je rokomet z gradnjo asfaltnega igri\xc5\xa1\xc4\x8da o\xc5\xbeivel kot sekcija tedanjega TVD Partizan, leta 1982 pa je bil ustanovljen samostojni Rokometni klub Dol._NEWLINE_Dolani so pri\xc4\x8deli igrati na nepokritem asfaltnem igri\xc5\xa1\xc4\x8du ob osnovni \xc5\xa1oli na Dolu. Kmalu so si s pomo\xc4\x8djo sponzorjev zgradili klubske prostore ob igri\xc5\xa1\xc4\x8du. Po nekajletnem igranju v zasavski ligi so po\xc4\x8dasi napredovali, vseskozi pa so skrbeli tudi za svoj rokometni podmladek._NEWLINE_Preporod rokometa na Dolu se je pri\xc4\x8del z izgradnjo dvorane Dolanka, ki so jo slovesno odprli leta 1999. To se je precej hitro odrazilo predvsem pri napredku pionirskih ekip, ki so dobile z novo dvorano povsem druga\xc4\x8dne mo\xc5\xbenosti za treninge in razvoj. Ekipe v mini rokometu se \xc5\xbee nekaj let na turnirjih po Sloveniji in na Hrva\xc5\xa1kem uvr\xc5\xa1\xc4\x8dajo med prve tri ekipe, pionirske ekipe nastopajo tudi v finalih slovenskega prvenstva in finalih tekmovanja \xc5\xa0\xc5\xa0D. Uspehe pa \xc5\xbeanjejo tudi na mednarodnih turnirjih. Tako so na najve\xc4\x8djem svetovnem turnirju v Pragi na \xc4\x8ce\xc5\xa1kem (tam nastopa 350 ekip) osvojili igralci letnika 1987 drugo mesto, na turnirju v Malackem (Slova\xc5\xa1ka) pa so bili pionirji letnika 1988 tretji._NEWLINE_Po osamosvojitvi Slovenije so prvo sezono odigrali med najbolj\xc5\xa1imi v 1.A ligi, potem pa so bili dolga leta stalni \xc4\x8dlan v 1. B SRL, z izjemo sezone 2007/2008, ki so jo prebili v 2.ligi. Leta 2015 so z uvrstitvijo na zaklju\xc4\x8dni turnir najbolj\xc5\xa1e \xc4\x8detverice v Pokalu Slovenije, dolski rokometa\xc5\xa1i spisali nov list v bogati zgodovini kluba V sezoni 2015/2016 pa so se po naslovu prvaka v drugi ligi uvrstili v prvo rokometno ligo (1.NLB Leasing ligo).'